CELEX: 32018D0617
Language: hu
Date: 2018-04-19 00:00:00
Title: A Bizottság (EU) 2018/617 végrehajtási határozata (2018. április 19.) a 3922/91/EGK tanácsi rendelet III. melléklete OPS 1.1100 1.1. b) pontjától való eltérés Portugália általi jóváhagyásának engedélyezéséről (az értesítés a C(2018) 2183. számú dokumentummal történt)

23.4.2018   
            
            
               HU
            
            
               Az Európai Unió Hivatalos Lapja
            
            
               L 102/14
            
         A BIZOTTSÁG (EU) 2018/617 VÉGREHAJTÁSI HATÁROZATA
   (2018. április 19.)
   a 3922/91/EGK tanácsi rendelet III. melléklete OPS 1.1100 1.1. b) pontjától való eltérés Portugália általi jóváhagyásának engedélyezéséről
   
      
         (az értesítés a C(2018) 2183. számú dokumentummal történt)
      
   
   (Csak a portugál nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a polgári légi közlekedés területén a műszaki előírások és a közigazgatási eljárások összehangolásáról szóló, 1991. december 16-i 3922/91/EGK tanácsi rendeletre (1) és különösen annak 8. cikke (3) bekezdésére,
   mivel:
   
               (1)
            
            
               2017. február 21-én kelt levelében Portugália a 3922/91/EGK rendelet 8. cikkének (3) bekezdése alapján értesítette a Bizottságot arról, hogy a NETJETS – Transportes Aéreos, S.A. (a továbbiakban: NETJETS) számára jóváhagyást kíván adni a 3922/91/EGK tanácsi rendelet III. melléklete OPS 1.1100 1.1. b) pontjától való eltérésre.
            
         
               (2)
            
            
               Az értesítésben Portugália kifejtette, hogy a NETJETS nem tudja teljesíteni az OPS 1.1100 1.1. b) pontjában foglalt követelményeket, mivel olyan esetekben, amikor a NETJETS-személyzet egy tagjának a tervek szerint hét egymást követő napon kell munkavégzést folytatnia a légi taxi műveletek végrehajtása érdekében, akkor a hetedik napon az adott személyzeti tag túllépi a szóban forgó rendelkezésben előírt 60 órás halmozott határértéket, ha áthelyezésen vagy egyéb módon tölti szolgálati idejét. A tervezett eltérés célja tehát, hogy a maximális szolgálati idő bármely hét egymást követő napon 70 órára emelkedjen.
            
         
               (3)
            
            
               Portugália továbbá kifejtette, hogy a NETJETS által bemutatott repülésbiztonsági kockázatértékelés, valamint a javasolt kockázatenyhítő intézkedések elemzése alapján megállapítható, hogy ebben az esetben az OPS 1.1100 1.1. b) pontjának alkalmazása által elérhetővel egyenlő biztonsági szintet más eszközökkel is el lehet érni. Azt is kifejtette, hogy az eltérés tervezett jóváhagyásának feltétele bizonyos kockázatcsökkentő intézkedések elfogadása, melyeket a NETJETS a 965/2012/EU bizottsági rendelet (2) III. mellékletének ORO.FTL.120. pontjával összhangban már végrehajtott.
            
         
               (4)
            
            
               A Bizottság az Európai Repülésbiztonsági Ügynökség segítségével értékelte a tervezett eltérés által a biztonsági szintre gyakorolt hatást. A Bizottság megállapította, hogy az intézkedés révén – bizonyos feltételek teljesülése esetén – az OPS 1.1100 1.1. b) pontjának alkalmazása által elérhetővel egyenlő biztonsági szint érhető el, méghozzá a következő okokból:
            
         
               (5)
            
            
               A NETJETS egy légi taxi műveleteket végző üzemeltető. Pilótáinak munkarendje éppen ezért különbözik az egyéb kereskedelmi légi szállítási műveletekben részt vevő pilótákétól. A légi taxi műveleteket végző pilóták a halmozott repülési idő és az egymást követő szolgálati napok tekintetében általában alacsonyabb munkaterhelés mellett dolgoznak. Ugyanakkor a légi taxi műveleteket végző pilóták szolgálati idejük előtt és után gyakrabban vannak áthelyezésen, mint a kereskedelmi célú légi szállítási műveletek egyéb típusait végző pilóták, és jellemzően több időt töltenek a bázishelyüktől távol szállodai készenlétben, valamint esetükben viszonylag magas az ingázással és az áthelyezésen töltött órák száma. A felhalmozódó fáradtság szintje azonban magasabb a repülési időt is magában foglaló szolgálati időszakot követően, mint egy járatok közötti időszakban. A tervezett eltérést csak azokban az esetekben vennék igénybe, amikor egy pilóta a kiterjesztett pihenőidő megkezdése előtt áthelyezésen tölti szolgálati idejét, két repülési szolgálati idő közötti áthelyezés esetében nem.
            
         
               (6)
            
            
               Egy légi taxi műveleteket végző üzemeltető tekintetében indokolt engedélyezni, hogy a bármely hét egymást követő napon teljesíthető maximális szolgálati idő meghosszabbítása révén el lehessen térni az OPS 1.1100 1.1. b) pontjában foglalt követelményektől.
            
         
               (7)
            
            
               Ugyanakkor az azonos biztonsági szint elérése érdekében ez az eltérés csak bizonyos korlátozások és feltételek mellett engedélyezhető. Ez konkrétan azt jelenti, hogy a bármely hét egymást követő napon teljesíthető maximális szolgálati időt 70 órára kell korlátozni, a további órákat csak azokban az esetekben lehet igénybe venni, amikor egy pilóta a kiterjesztett pihenőidő megkezdése előtt áthelyezésen tölti szolgálati idejét, és a légi taxi műveleteket végző érintett üzemeltetőnek bizonyos kockázatenyhítő intézkedéseket kell hoznia, különös tekintettel a meghosszabbítással kapcsolatban esetlegesen felmerülő kockázatok megelőzésére, figyelemmel kísérésére és kezelésére.
            
         
               (8)
            
            
               Ezen túlmenően az értékelés arra is rámutatott, hogy a tervezett eltérés nem jár a kérelmezők állampolgársága alapján történő hátrányos megkülönböztetéssel, és kellő mértékben figyelembe veszi a versenytorzulás elkerülésének szükségességét, különös tekintettel arra, hogy az eltérést a légi taxi műveleteket végző érintett üzemeltető székhelyétől függetlenül biztosítanák, hogy a kiterjesztés korlátozott lenne, és hogy az eltérést az Unióban az ugyanezen műveletek tekintetében nyilvántartásba vett más légi üzemeltetők is igénybe vehetnék azonos feltételek mellett.
            
         
               (9)
            
            
               Ezért lehetővé kell tenni, hogy Portugália a Bizottságnak bejelentett tervezett eltérésre jóváhagyást adjon a NETJETS számára, feltéve, hogy a NETJETS megteszi a szükséges kockázatenyhítő intézkedéseket.
            
         
               (10)
            
            
               A 3922/91/EGK rendelet 8. cikke (3) bekezdésének megfelelően értesíteni kell valamennyi tagállamot a Bizottság olyan határozatáról, amely lehetővé teszi egy tagállam számára valamely eltérés engedélyezését, és a többi tagállam szintén felhatalmazást kap a szóban forgó intézkedés alkalmazására. Ezért e határozatot valamennyi tagállamnak kell címezni, és az eltérést, valamint az ahhoz kapcsolódó feltételeket oly módon kell meghatározni, hogy az lehetővé tegye más tagállamok számára, hogy hasonló helyzetben ők is alkalmazzák a szóban forgó intézkedést anélkül, hogy a Bizottságnak további határozatot kellene hoznia.
            
         
               (11)
            
            
               Az e határozatban előírt intézkedések összhangban vannak a repülésbiztonsági bizottság véleményével,
            
         ELFOGADTA EZT A HATÁROZATOT:
   1. cikk
   Portugália a 3922/91/EGK rendelet III. melléklete OPS 1.1100 1.1. b) pontjától eltérve lehetővé teheti a NETJETS – Transportes Aéreos, S.A. légi taxi műveleteket végző üzemeltető számára, hogy a kiterjesztett pihenőidő megkezdése előtt a szolgálati idejüket áthelyezésen töltő pilóták esetében a bármely hét egymást követő napon teljesíthető maximális szolgálati időt 70 órára növelje, feltéve, hogy meghozza a mellékletben meghatározott intézkedéseket.
   2. cikk
   Ennek a határozatnak a Portugál Köztársaság a címzettje.
   
      Kelt Brüsszelben, 2018. április 19-én.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 373., 1991.12.31., 4. o.
   
   
      (2)  A Bizottság 965/2012/EU rendelete (2012. október 5.) a légi járművek üzemben tartásához kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 296., 2012.10.25., 1. o.).
   
      MELLÉKLET
      Az érintett üzemeltető az eltérés alapján végzett tevékenységei tekintetében az összes alábbi intézkedést meghozza:
      
                  1.
               
               
                  A nagy fokú kimerültség előrejelzése és megelőzése érdekében a repüléstervezésbe, valamint a repülési és szolgálati idő korlátozási tervezési http://www.cc.cec/tradesk/GUI/faces/jsp/docInfo/mandeskProductDetails.jsp folyamatába beépíti a SAFE-rendszert (System for Aircrew Fatigue Evaluation) vagy egy azzal egyenértékű fáradtságértékelő modellt.
               
            
                  2.
               
               
                  A hajózó személyzet szolgálati beosztásának elemzése céljából megfelelő időbeosztási mutatókat és küszöbértékeket dolgoz ki, és azokat jóváhagyás céljából benyújtja az illetékes hatósághoz.
               
            
                  3.
               
               
                  Pilótái számára a 83/2014/EU bizottsági rendelet (1) ORO.FTL.250. pontjában említett fáradtságkezelő képzést biztosít.
               
            
                  4.
               
               
                  A heti pihenőidőt 72 órára növeli, amelynek magában kell foglalnia két helyi éjszakát.
               
            
                  5.
               
               
                  Irányítási rendszere részeként folyamatosan figyelemmel kíséri pilótái teljes szolgálati idejének növekedését.
               
            
                  6.
               
               
                  Folyamatosan figyelemmel kíséri a pilótái által bármely hét egymást követő, szolgálatban töltött napból álló időszak alatt ingázással, áthelyezésen és utazással töltött időt, mivel ez a halmozódó fáradtság potenciális forrása lehet.
               
            
                  7.
               
               
                  Folyamatosan nyomon követi, hogy a pilóták bázishelyüktől távol milyen elhelyezést kapnak, különösen azt, hogy bármely hét egymást követő, szolgálatban töltött napból álló időszak alatt milyen valószínűséggel tudják minőségi és mennyiségi szempontból megfelelően kialudni magukat: ehhez alvásnaplók és éberségi önértékelés formájában adatokat kell gyűjteni a pilótáktól.
               
            
                  8.
               
               
                  Folyamatosan elemzi a különféle adatgyűjtési eszközök, például a repülésiadat-figyelő rendszer révén szerzett adatokat, úgy, hogy az események előfordulási arányát összeveti a fáradtsággal kapcsolatos felügyeleti teljesítménnyel és az átjárhatósági követelményekkel.
               
            
                  9.
               
               
                  A SAFE-rendszer (System for Aircrew Fatigue Evaluation) vagy egy azzal egyenértékű fáradtságértékelő modell segítségével folyamatosan nyomon követi, hogy a pilóták beosztása megfelel-e az illetékes hatóság által a 2. pont szerint jóváhagyott időbeosztási mutatóknak és küszöbértékeknek.
               
            
                  10.
               
               
                  Kockázatértékelés útján folyamatosan figyelemmel kíséri a műveletek minden egyéb vonatkozását annak érdekében, hogy azonosítani tudja a műveletek biztonságát érintő azon kockázatokat, amelyek az eltérés alkalmazásából eredhetnek. Az ilyen kockázatértékelést az illetékes hatóságnak el kell fogadnia.
               
            
                  11.
               
               
                  Minden szükséges intézkedést megtesz a műveletek biztonságát érintően az 5–10. pontban említett intézkedések révén azonosított kockázatok csökkentése érdekében, többek között beépíti a szükséges intézkedéseket a repüléstervezésbe, valamint a pilóták repülési és szolgálati ideje korlátozásának tervezési folyamatába.
               
            
                  12.
               
               
                  Az illetékes hatóságot rendszeresen tájékoztatja az 5–10. pontban említett intézkedések eredményeiről, és haladéktalanul tájékoztatást nyújt a 11. ponttal összhangban meghozott intézkedéseiről.
               
            
         (1)  A Bizottság 83/2014/EU rendelete (2014. január 29.) a légi járművek üzemben tartásához kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő meghatározásáról szóló 965/2012/EU rendelet módosításáról (HL L 28., 2014.1.31., 17. o.).